Tettinks
Sua, Tettinks, autuaaksi
 Kehun, kun sä puun nenässä,
 Ravinnoittu kastehelta,
 Kuninkaan tavalla laulat.
 Omas ompi kaikki tyyni,
 Mitä maassa kasvoapi,
 Mitä metsäkin tarjoopi.
 Rakastettu maaväeltä
 Sinä oot, et heitä haittaa;
 Ja ihmeeksi ihmisille
 Suven ennustat suloisen.
 Rakas oot Runottarille,
 Rakas Foibollenkin varsin,
 Joka soiton antoi sullen.
 Sua ei vanhuus vioita,
 Maanlapsi laulavainen,
 Veretön ja vaivatonkin;
 Jumalainpa verta lienet.

Suomentanut Erik Alexander Ingman.

Lähde: Calamnius, J. W. 1875: Kreikkalaisia satuja: kirjeissä Suleimalle. K. E. Holm, Helsinki.

Anakreon
Erik Alexander Ingman
Runot
1875
Lähdeluokattomat